Jong man kritiek ná bakkie deur muur ploegFoto: ER24 ŉ Jong man het kritieke beserings opgedoen nadat hy Vrydagoggend met ŉ bakkie deur ŉ muur in Vanderbijlpark in die suide van Gauteng gejaag het. Russel Meiring, woordvoerder van ER24, het gesê daar word verneem hy is 17 jaar oud. Die voorval het by die aansluiting van die R42 en Andries Potgieterlaan gebeur. Paramedici het die bestuurder by hul aankoms op die toneel binne die wrak van die bakkie aangetref, wat aan die kant van die pad gestaan het. “Paramedici het die jong man versigtig uit die wrak gehaal en bevind dat hy ernstige kopbeserings opgedoen het. Hy was in ŉ kritieke toestand,” het Meiring gesê. Hy is op die toneel behandel voordat hy na die Mediclinic Emfuleni gehaas is vir dringende behandeling. Meer inligting oor die ongeluk was nie onmiddellik bekend nie.